
Hatéves iker és nem iker óvodás gyermekek spontán beszédalkotási folyamatai

Absztrakt
Dolgozatunk célja hatéves nagycsoportos óvodás ikergyermekek szókincsének és spontán beszédének több szempontú vizsgálata, valamint kortársaikhoz történő viszonyítása volt. Azért esett erre az életkorra a választásunk, mert ez az anyanyelv elsajátítás első nagy záró szakasza.
Az ikrek rendhagyó beszédfejlődésének ismeretében feltételeztük, hogy beszédanyaguk mind a szókincs, mind a spontán beszédalkotási folyamataikban eltér kortársaikétól. Hipotézisünk az volt, hogy beszédük a szavak számában, morfológiai, szintaktikai szerkesztettségében egyaránt különbözhet kortársaikétól. Feltételezésünk szerint az ikerpár tagjainak egymáshoz viszonyított lehetséges különbsége a beszédprodukciót illetően összefügg az egymás közötti dominanciaviszonnyal. Feltételeztük továbbá, hogy a nemek közötti különbség az ikergyermekek esetében is megmutatkozik.
A fenti kérdéseket és hipotéziseket esettanulmányunkban vizsgáltuk meg kísérleti módon. A kísérlet résztvevői két kétpetéjű fiú és két kétpetéjű lány ikerpár, valamint négy fiú és négy lány nem iker, hatéves, nagycsoportos gyermek voltak. A kísérlet anyaga két részből állt. Az első részben egy öt képből álló összefüggő képsor történetének elmesélésére, a második részben pedig egy általuk választott téma kifejtésére kértük a gyermekeket.
A mondatok/megnyilatkozások grammatikai-szintaktikai komplexitásának mértékét a KFM-mutató és az MLU-szám alapján határoztuk meg.
A vizsgálat eredményei igazolták, hogy az ikerlét eltérést eredményez az azonos életkorú nem iker gyermekek mozgás- és beszédfejlődésétől. Ez az eltérés negatív irányú, tehát elmaradást jelent. Ezt az elmaradást jelen kutatási anyagunkban az iker lányok az iskoláskor elérésének idejére behozták, sőt, helyenként a nem iker lányoknál jobban teljesítettek. Az iker fiúk a nem iker fiúkhoz képest gyengébb beszédprodukciót nyújtottak. Anyagunkban az első- és másodszülöttek tekintetében a kezdeti beszédfejlődéskor kialakuló dominancia viszonyok a vizsgált életkori szakaszban is fennálltak. A nemek szerinti eltérések a lányok javára egyértelműen kimutathatóak voltak az ikrek és a nem ikrek beszédprodukcióiban egyaránt.



